b'\n_START_ARTICLE_\nRamyb\xc4\x97s parkas\n_START_SECTION_\nIstorija\n_START_PARAGRAPH_\nKauno karmelit\xc5\xb3 kapin\xc4\x97s suplanuotos 1847\xc2\xa0m. kartu su visu Naujamies\xc4\x8diu. Aplink taisykling\xc4\x85 sta\xc4\x8diakamp\xc4\xaf kapini\xc5\xb3 plot\xc4\x85 palaipsniui susiklost\xc4\x97 gatv\xc4\x97s: \xc4\xaf gele\xc5\xbeinkelio stot\xc4\xaf vedantis Michailo prospektas (dab. Vytauto pr.), Cerkovnaja (Ba\xc5\xbeny\xc4\x8dios), Podgornaja (Trak\xc5\xb3) gatv\xc4\x97 ir Kapini\xc5\xb3 skersgatvis (Totori\xc5\xb3 g.). Kapini\xc5\xb3 teritorija buvo padalyta \xc4\xaf tris dideles dalis: pietin\xc4\x97 atiduota sta\xc4\x8diatikiams, vidurin\xc4\x97 (did\xc5\xbeiausia)\xc2\xa0\xe2\x80\x93 katalikams, \xc5\xa1iaurin\xc4\x97\xc2\xa0\xe2\x80\x93 evangelikams liuteronams; nuo pastarosios atr\xc4\x97\xc5\xbetas kampas musulmonams. Sklypai skirti laidojimui, bet nedrausta statyti maldos nam\xc5\xb3.\n_START_SECTION_\nSta\xc4\x8diatiki\xc5\xb3 sklypas\n_START_PARAGRAPH_\nAnkstyviausias m\xc5\xabrinis statinys kapin\xc4\x97se\xc2\xa0\xe2\x80\x93 Kristaus Prisik\xc4\x97limo cerkv\xc4\x97, 1862\xc2\xa0m. i\xc5\xa1kilusi sta\xc4\x8diatiki\xc5\xb3 sklypo centre. Nuo prospekto jos link ved\xc4\x97 tiesus takas. Antroji cerkv\xc4\x97 (Aprei\xc5\xa1kimo \xc5\xa0v\xc4\x8d. Dievo Motinai katedra) pastatyta 1935\xc2\xa0m. (archit. Edmundas Alfonsas Frykas). 1925\xc2\xa0m. prie Vytauto pr. ir Ba\xc5\xbeny\xc4\x8dios g. sankry\xc5\xbeos pastatyta Rus\xc5\xb3 gimnazija (archit. Aleksandras Gordevi\xc4\x8dius)._NEWLINE_Sta\xc4\x8diatiki\xc5\xb3 kapin\xc4\x97se buvo laidojami civiliai gyventojai. Kariuomen\xc4\x97 tur\xc4\x97jo atskiras kapines Auk\xc5\xa1tuosiuose \xc5\xa0an\xc4\x8diuose, ta\xc4\x8diau Pirmojo pasaulinio karo metais \xc5\xbeuv\xc4\x99 rus\xc5\xb3 kariai laidoti ir centrin\xc4\x97se miesto kapin\xc4\x97se.\n_START_SECTION_\nMusulmon\xc5\xb3 sklypas\n_START_PARAGRAPH_\nMusulmon\xc5\xb3 (caro laikais vadint\xc5\xb3 mahometonais) sklypo plotas\xc2\xa0\xe2\x80\x93 0,86 ha. Jame apie 1860\xc2\xa0m. pastatyta medin\xc4\x97 me\xc4\x8det\xc4\x97 ir du mediniai namai prie dabartin\xc4\x97s Totori\xc5\xb3 gatv\xc4\x97s. 1930\xc2\xa0m. minint Vytauto Did\xc5\xbeiojo 500-\xc4\x85sias mirties metines, Kauno totori\xc5\xb3 draugijos iniciatyva j\xc5\xb3 vietoje pastatyta me\xc4\x8det\xc4\x97 (archit. Vaclovas Michnevi\xc4\x8dius ir Adolfas Netyksa).\n_START_SECTION_\nEvangelik\xc5\xb3 sklypas\n_START_PARAGRAPH_\n1898\xc2\xa0m. evangelik\xc5\xb3 liuteron\xc5\xb3 bendruomen\xc4\x97 prie Michailo pr. pastat\xc4\x97 prad\xc5\xbeios mokykl\xc4\x85 (archit. Nikolajus Andrejevas). 1922\xc2\xa0m. \xc5\xa1veicar\xc5\xb3 architektas Eduardas Peyeris pareng\xc4\x97 \xe2\x80\x9eT\xc4\x97vyn\xc4\x97s stiliaus\xe2\x80\x9c (Heimatstill) gimnazijos projekt\xc4\x85, ta\xc4\x8diau projektas iki galo nebuvo \xc4\xafgyvendintas.\n_START_SECTION_\nKatalik\xc5\xb3 sklypas\n_START_PARAGRAPH_\nKatalik\xc5\xb3 kapin\xc4\x97se (j\xc5\xb3 plotas apie 4 ha) pastat\xc5\xb3 buvo ma\xc5\xbeiausiai. Atokiau nuo pagrindin\xc4\x97s gatv\xc4\x97s stov\xc4\x97jo pailga m\xc5\xabrin\xc4\x97 koply\xc4\x8dia (nei\xc5\xa1likusi). Kauno metropolijos kurija, kuriai priklaus\xc4\x97 katalik\xc5\xb3 kapin\xc4\x97s, 1934\xc2\xa0m. pastat\xc4\x97 dviauk\xc5\xa1t\xc4\xaf namel\xc4\xaf kapini\xc5\xb3 administracijai (archit. Stasys Kudokas). Dabar \xc4\x8dia \xc4\xafsik\xc5\xabr\xc4\x99s Rezistencijos ir tremties muziejus. _NEWLINE_1930\xc2\xa0m. spalio 27 d. ne\xc5\xbeinom\xc5\xb3 kari\xc5\xb3 palaidojimo vietoje atidengtas dailininko Stasio Stani\xc5\xa1ausko sukurtas paminklas \xe2\x80\x9e\xc5\xbduvome u\xc5\xbe T\xc4\x97vyn\xc4\x99\xe2\x80\x9c. 1936\xc2\xa0m. pagal architekto Vytauto Landsbergio-\xc5\xbdemkalnio projekt\xc4\x85 pastatytas lak\xc5\xabn\xc5\xb3 Stepono Dariaus ir Stasio Gir\xc4\x97no mauzoliejus._NEWLINE_Kapin\xc4\x97se buvo palaidotos Pirmojo pasaulinio karo aukos, Lietuvos nepriklausomyb\xc4\x97s kov\xc5\xb3 savanoriai, lak\xc5\xabnai, l\xc4\x97ktuv\xc5\xb3 konstruktorius Jurgis Dobkevi\xc4\x8dius, pirmasis Lietuvos kariuomen\xc4\x97s vadas Silvestras \xc5\xbdukauskas, Ministras pirmininkas Juozas T\xc5\xabbelis, Kauno burmistras Juozas Vokietaitis (antkapinio paminklo autorius skulptorius Vincas Grybas), 1941\xc2\xa0m. Bir\xc5\xbeelio sukilimo aukos ir kt.\n_START_SECTION_\nAtgimimas\n_START_PARAGRAPH_\nBir\xc5\xbeelio sukilimo aukoms atminti 1991\xc2\xa0m. pastatytas skulptoriaus Roberto Antinio (jaunesniojo) paminklas \xe2\x80\x9eKry\xc5\xbeius-medis\xe2\x80\x9c (archit. Eugenijus Mili\xc5\xabnas)._NEWLINE_1992\xc2\xa0m. baland\xc5\xbeio 6 d. LR Vyriausyb\xc4\x97s potvarkiu \xc4\xafmon\xc4\x97 \xe2\x80\x9ePalikimas\xe2\x80\x9c \xc4\xafpareigota buvusiose Karmelit\xc5\xb3 kapin\xc4\x97se atstatyti karinio paveldo objektus ir kari\xc5\xb3 kapus. 1994\xc2\xa0m. spalio 28 d. atstatytas paminklas \xe2\x80\x9e\xc5\xbduvome d\xc4\x97l T\xc4\x97vyn\xc4\x97s\xe2\x80\x9c (pastatytas 1930\xc2\xa0m., dailininkas S. Stani\xc5\xa1auskas, sovietme\xc4\x8diu nugriautas, atstatytas 1995\xc2\xa0m. pavasar\xc4\xaf, atstatymo autoriai\xc2\xa0\xe2\x80\x93 skulptorius Robertas Antinis, dailininkas Ri\xc4\x8dardas Bankauskas, in\xc5\xbeinierius K\xc4\x99stutis Linkus)._NEWLINE_2006\xc2\xa0m. spalio 31 d. atidengta paminklin\xc4\x97 lenta, skirta 1956\xc2\xa0m. Vengrijos revoliucijai ir Kaune kilusiai solidarumo akcijai pamin\xc4\x97ti. 2010\xc2\xa0m. rugpj\xc5\xab\xc4\x8dio 22 d. atidengtas paminklas Kovotoj\xc5\xb3 u\xc5\xbe Lietuvos laisv\xc4\x99 Motinai (skulptorius Vidmantas Gylikis, architektas Jonas Anu\xc5\xa1kevi\xc4\x8dius, Vytenis Izokaitis). Paminklas yra 5,5\xc2\xa0m auk\xc5\xa1\xc4\x8dio, pagamintas i\xc5\xa1 \xc5\xbealvario ir granito. 2011\xc2\xa0m. bir\xc5\xbeelio 23 d. i\xc5\xa1kilmingai atidaryta Partizan\xc5\xb3 al\xc4\x97ja._NEWLINE_Kapin\xc4\x97s \xc4\xafra\xc5\xa1ytos \xc4\xaf LR Nekilnojam\xc5\xb3j\xc5\xb3 kult\xc5\xabros vertybi\xc5\xb3 registr\xc4\x85.'